পাশ্চাত্যের শিল্পকলায় দীর্ঘ সময়ের যে পরিক্রমা – দ্বিমাত্রিক তলে ত্রিমাত্রিক দৃশ্যপট রচনা, সে-অবস্থা থেকে বেরিয়ে এসে বাংলাদেশ নিউ মিডিয়া অর্থাৎ স্থাপনাশিল্পের নিউ কনসেপচুয়াল আর্টে মনোযোগী হয়েছে। প্রদর্শনীর প্রথাগত শিল্পকর্মের মাঝে সূক্ষ্ম বোধে নির্মিত স্থাপনা ও ভিডিও শিল্পকলা আমাদের জানান দেয়, শিল্প মানেই চলমান বাস্তবতার প্রতিরূপ। অনুকূল চন্দ্র মজুমদার আড়াআড়ি চিত্রতলের বিরাট অংশ শূন্য রেখে কালো রেখায় একটি পরিবারের গল্প এঁকেছেন। রুহুল করিম রুমী ‘অজানা ঔৎসুক্য’ শিরোনামের কাজে তিনটি ভাগ করে জানিয়েছেন কালো ও বাদামি রঙের রেখার সমষ্টিকে। আতিয়া ইসলাম এ্যানী ‘সমকালীন শৈশব’ বা ‘কনটেম্পরারি চাইল্ডহুড’ ছবিতে সমকালীন শিশুদের খাবার চিকেন, কোমলপানীয়, বার্গার, পিৎজা উপস্থাপন করেছেন। বিশ্বজিৎ গোস্বামী তিনটি শ্লেটের আকৃতিতে আলো জ্বালিয়ে শিরোনাম দিয়েছেন ‘এনলাইটেন’। আজমীর হোসেন ‘মাইন্ডস্কেপ’ ছবিটিকে ছোট-ছোট অনেক আকৃতিতে ভাগ করে নানান ফর্ম গড়ে তুলেছেন। ইফাত রেজওয়ানা রিয়ার ‘মোমেন্ট’ কাজে দেখা যায় ছয়টি বৃত্তের মাঝে ছয়টি মূহূর্তকে। উত্তম কুমার রায় বিশাল ক্যানভাসে মায়ের মুখের সঙ্গে অনেক মায়ের ছবি যুক্ত করে মাকে একটি স্মৃতির ক্যানভাসে তুলে এনেছেন। তাসাদ্দুক হোসেন দুলু এবারের কাজে সংবাদপত্রের ইমেজ যুক্ত করেছেন। সংবাদপত্রের ইমেজকে চিত্রতলের প্রধান ফর্ম ধরে নিয়ে নির্দিষ্ট কিছু ফর্ম তৈরি করে শিরোনাম দেন ‘এইসব দিনরাত্রি-২’। সুমন ওয়াহেদ প্রতিবারের মতো ‘পাওয়ার পলিটিক্স’ শিরোনামের কাজে অতীত ও বর্তমানের ক্ষমতার রাজনীতিকে উপস্থাপন করেছেন। সাদিয়া শামীম মনসুরের ‘অরণ্যে অবগাহন’ ছবিটি গতানুগতিক ক্যানভাসের চেয়ে ভিন্ন। ক্যানভাসের ওপরের দিকে ত্রিভুজের কোণ ওপরের দিকে ছুটছে। এতে ক্যানভাসের মূল ভূমি থেকে খানিক বিচ্ছিন্ন মনে হয়েছে। সাবিরা শাহীনুরের ‘ফুটপ্রিন্ট-ওল্ডেন’ ছবিটিতে একটি পায়ের ছাপকে অনেকগুলো আড়াআড়ি ফর্ম ক্যানভাসকে ভাগ করেছে। এতে দৃষ্টিতে বিভ্রম তৈরি হয়ে খানিক স্বস্তি তৈরি হয়েছে। সামছুল আলম আজাদ দীর্ঘ সময় ধরে প্রকৃতির সবুজ ও ধূসর রং নিয়ে কাজ করছেন। এবারের প্রদর্শনীতে তিনি ‘ইভলভ অব নেচার’ শিরোনামে কাজ রেখেছেন। ভাস্কর্যের উপস্থিতি উল্লেখযোগ্যসংখ্যক না হলেও যে-কয়েকটি ভাস্কর্য প্রদর্শনীতে রয়েছে সবকটিতে নিরীক্ষা আছে। সামিনা এম করিমের ‘মাতৃকা’ গ্যালারির বাইরে প্রবেশপথের ডানে পাথরচূড়ায় রাখা হয়েছে। পুরো ভাস্কর্যে নারীর স্নেহময় ভঙ্গিতে জড়িয়ে থাকা শিশুর ভঙ্গি মাতৃকোড়ের স্নেহ মনে করিয়ে দেয়। উজ্জ্বল লালরঙা এ-ভাস্কর্যটি দর্শকদের নজরে আসে অতিসহজেই। সৈয়দ ফিদা হোসেনের ‘এনিগমা-৬’, সরকার নাহিদ নিয়াজীর ‘ন্যাচার-৪’, সুলেখা চৌধুরীর ‘প্রোডাক্ট নিউজ’ কাজগুলো ব্যতিক্রমী মনে হয়েছে। রশীদ আমিনের সাদাকালো রেখার ছাপচিত্র ফ্লোরাল ইমেজে রংরেখায় গতি সঞ্চার করে। মুসলিম মিয়ার ‘লুডু ফ্রম দ্য ব্রাইডাল রুম অব বেহুলা’ ছবিটিতে লুডুর ছক্কা ঘুঁটি গড়িয়ে পড়ার দৃশ্যে একরকম টানাপড়েন দেখা যায়। অমিত নন্দীর ‘ইটারনাল বিউটি’ ছবিতে রঙে, রেখায় কোমল এক বন্ধন তৈরি করে। নাজিয়া আন্দালিব প্রিমা ‘স্টোরিটেইলিং-২’ শিরোনামের কাজে গল্প বলার প্রবণতা লক্ষ করা যায়। নির্দিষ্ট ছক, গ–, রং এসব না মেনে প্রতিনিয়ত এঁকে-যাওয়া প্রিমা দর্শকদের সুন্দরভাবে গল্পটি বলে দেন। এছাড়া উল্লেখযোগ্য কাজের মধ্যে ফখরুল ইসলাম মজুমদারের ‘স্টোরি অব ডিফারেন্ট টাইম’, ফারহানা ইয়াসমিনের ‘মাই চাইল্ডহুড’, দেবাশীষ পালের ‘জার্নি ইন ফায়ার’, ফারজানা আহমেদ ঊর্মির কাজে নিরীক্ষার প্রবণতা লক্ষ করা যায়।